4.1.Отваряне на системата – акредитирани училища

Отварянето на системата на Европейските училища към националните системи представлява един от основните аспекти на реформата, която Управителният съвет на Европейските училища одобри през април 2009 г. в Стокхолм. Отварянето се състои в акредитиране на национални училища, за да им се даде възможност да предложат европейско образование и Европейска диплома за средно образование. В такива Европейски училища, наричани от тип II, могат да учат децата, чиито родители работят в европейските институции на места, където няма Европейско училище. Тези акредитирани училища, финансирани от националната система, могат да получават финансиране от бюджета на ЕС пропорционално на броя на децата, които учат в тях и чиито родители работят в европейските институции. На 8.12.2010 г. Комисията прие решение относно предоставянето на финансиране от ЕС.

Искането за акредитиране на училище се извършва по инициатива на държавите членки. Процедурата за акредитиране се състои в подписването на споразумение между законния представител на училището и Генералния секретариат на Европейските училища, който представлява Управителния съвет на Европейските училища.

От шестте национални училища, акредитирани от Управителния съвет, пет подписаха споразумения за финансиране през 2011 г. и получиха първите суми от Комисията за учебните години 2009—2010, 2010—2011 и 2011—2012. Размерът на финансовия принос на ЕС за тези три учебни години е 7 419 967 EUR.

Шестте акредитирани училища са: Scuola per l’Europa в Парма (Италия), което се намира в близост до Европейския орган за безопасност на храните (ЕОБХ); Centre for European Schooling в Дъншоглин (Ирландия), което се намира в близост до Хранителна и ветеринарна служба към Комисията; School of European Education в Ираклион (Гърция), което се намира в близост до Европейската агенция за мрежова и информационна сигурност (ENISA); European Schooling в Хелзинки (Финландия), което се намира в близост до Европейската агенция по химикали (ECHA); Ecole Européenne de Strasbourg (Франция), което се намира в близост до европейските институции (Европейския парламент и Омбудсмана); и накрая, Ecole Internationale Provence-Alpes-Côte d’Azur в Маноск (Франция), което се намира в близост до Изследователския център ITER в Кардаш.

Три други училища са в процес на акредитиране: Европейското училище в Хага (Нидерландия), чието откриване е предвидено за август 2012 г.; Tallinn European Schooling (Естония); European School of Copenhagen (Дания).

Освен това отварянето на системата позволява, в рамките на пилотен проект, да бъдат акредитирани училища, в които не учат деца на служители на европейските институции, но които следват европейската учебна програма и по силата на това са Европейски училища от тип III. Германия представи досие за акредитиране на такова училище, което ще бъде открито през септември 2012 г. в Бад Вилбел.

4.2.Преразглеждане на таблицата с възнагражденията на командированите учители/наетите на място учители

Правилникът за командирования в Европейските училища персонал следва донякъде този за длъжностните лица в европейските институции. След реформата на Правилника за длъжностните лица на ЕС през 2004 г., а именно преразглеждането на таблицата на основните заплати, този на командирования в Европейските училища персонал не беше адаптиран в съответствие. Затова през декември 2010 г. Управителният съвет на Европейските училища прие преразглеждане на таблицата със заплатите, за да я приведе в съответствие с тази от Правилника за длъжностните лица на ЕС.

Тези нови разпоредби се прилагат за лицата, наети на работа в системата на Европейските училища от 1.9.2011 г. нататък. Правилникът за командирования в Европейските училища персонал беше съответно изменен.

4.3.Пренаселеност/материална база

Постоянното увеличаване на броя на молбите за записване на ученици от категория 1 води до нужда от допълнително пространство. Някои Европейски училища са изправени пред много трудна ситуация на пренаселеност, която води до ежедневни практически затруднения. Такъв е случаят с училищата в Брюксел, Люксембург, Франкфурт и Варезе.

Предвид на увеличаването на броя на децата, чиито родители работят в европейските институции, и предвидимото нарастване на броя на учениците през следващите години, през април 2010 г. Управителният съвет на Европейските училища реши да поиска от белгийските органи да предложат място за построяването на пето Европейско училище в Брюксел. Прогнозите показват, че въпреки откриването на училището в Лакен през септември 2012 г., от 2015 г. в Брюксел ще е необходимо пето училище.

През 2011 г. Генералният секретариат на Европейските училища изпрати няколко писма до белгийските органи, в които ги моли да предложат места, които биха били подходящи за построяването на пето Европейско училище в Брюксел. През цялата 2011 година Комисията настоява пред белгийските органи да започнат преговори за определянето на място за пето Европейско училище и за това мястото да се намира в близост до основните зони, където служителите на европейските институции живеят и работят. Още с назначаването на министър-председателя на Белгия Елио Ди Рупо през декември 2011 г. заместник-председателят на Комисията Шефчович му изпрати писмо, в което го моли да започнат преговори за предложения за места за построяване на пето Европейско училище. С белгийските органи бяха осъществени двустранни контакти, последвани от второ писмо на заместник-председателя на Комисията до министър-председателя на Белгия, но досега не е получен официален отговор, в който да се посочва конкретно предложение.

Европейското училище Люксембург II, чийто капацитет ще е 3 000 ученици, ще се премести за постоянно в Бертранш/Мамер в началото на учебната 2012—2013 година. Откриването на това голямо училище с модерно оборудване ще подобри значително ежедневието на всички ученици, които досега деляха материалната база.

Европейското училище Брюксел IV, в което ще учат около 2 800 ученици, също ще се премести на ново постоянно място в Лакен през септември 2012 г. Ремонтните и строителните дейности, които представляват мащабен архитектурен проект, напредват по план.

Учениците от Европейското училище Брюксел IV, които са настанени временно в Беркендал, ще бъдат преместени в Лакен в началото на учебната 2012—2013 година. Училището полага големи усилия, както по отношение на практическите аспекти, така и по отношение на участието на учениците, за да може смяната да протече при възможно най-добрите условия.

4.4.Споделяне на разходите между държавите членки

През 2011 г. финансовият принос на ЕС за системата на Европейските училища беше в размер на 164 млн. евро, което представлява 60 % от общия им бюджет.

Финансовият принос на ЕС представлява изравнителна субсидия и зависи от размера на вноската на държавите членки по отношение на командированите учители, които продължават да получават заплата според националните условия. От няколко години насам броят на местата за командировани учители, които остават непопълнени от държавите членки, нараства, което води до увеличаване на финансирането от ЕС. Заместник-председателят Шефчович участва в Съвета на министрите в състав „Образование“ и през септември 2011 г. изпрати до държавите членки писмо, за да им напомни да изпълняват задълженията си във връзка с това.